钦定古今图书集成/理学汇编/字学典/第001卷 > 元
## 钦定古今图书集成/理学汇编/字学典/第001卷 > 元

### 世祖至元六年二月己丑诏以新制蒙古字颁行天下七月己巳立诸路蒙古字学

按《元史世祖本纪》云云，按《八思巴传》：帝师八思巴
者，土番萨斯迦人，族款氏也。相传自其祖朵栗赤，以
其法佐国主霸西海者十馀世。八思巴生七岁，诵经
数十万言，能约通其大义，国人号之圣童，故名曰八
思巴。少长，学富五明，故又称曰班弥怛。岁癸丑，年十
有五，谒世祖于潜邸，与语大悦，日见亲礼。中统元年，
世祖即位，尊为国师，授以玉印，命制《蒙古新字》，字成
上之，其字仅千馀，其母凡四十有一。其相关纽而成
字者，则有韵关之法。其以二合、三合、四合而成字者，
则有语韵之法，而大要则以谐声为宗也。至元六年，
诏颁行于天下，诏曰：“朕惟字以书言，言以纪事，此古
今之通制。我国家肇基朔方，俗尚简古，未遑制作，凡施用文字，因用汉楷及‘畏吾’字，以达本朝之言。考诸
辽、金以及遐方诸国，例各有字。今文治寖兴，而字书
有阙，于一代制度，实为未备，故特命国师八思巴创
为蒙古新字，译写一切文字，期于顺言达事而已。自
今已往，凡有玺书颁降者，并用蒙古新字，仍各以其
国字副之。”遂升号八思巴曰大宝法王，更赐玉印。
按石墨镌华，蒙古字法，皆梵天迦卢之变也，故与佛
真言相类。《重阳万寿宫元碑》，皆以蒙古字书，其署年
月处用双钩书，如今世传飞白字。

至元九年。和礼霍孙奏请百官子弟入蒙古字学
按《元史世祖本纪》，九年七月壬午，和礼霍孙奏，“蒙古
字设国子学，而汉官子弟未有学者，及官府文移犹
有畏吾字。”诏自今凡诏令并以蒙古字行，仍遣百官
子弟入学。

至元十二年，分置翰林院，专掌蒙古文字。

按《元史世祖本纪》：“十二年三月庚子，从王磐、窦默等
请，分置翰林院，专掌蒙古文字，以翰林学士承旨撒
的迷底里主之。”

至元十九年夏四月己酉，刊行蒙古畏吾儿字所书
《通鉴》。

按：《元史世祖本纪》云云。

至元二十一年，敕“宣命札付皆用蒙古书。”

按《元史世祖本纪》：二十一年夏四月戊午，敕中书省
奏目及文册，皆不许用“畏吾”字，其宣命札付并用蒙
古书。

至元二十三年，翰林院请以“畏吾”字翻译纂修《国史》，
从之。

按《元史世祖本纪》：二十三年三月戊午，翰林承旨撒
里蛮言，“国史院纂修太祖累朝实录，请以畏吾字翻
译，俟奏读然后纂定。”从之。

至元二十六年，尚书省请用《亦思替非》文字，并请公
卿子弟入学肄习。

按《元史世祖本纪》，不载。按《续文献通考》：至元二十
六年，尚书省言，“亦思替非文字，宜施于用，今翰林院
益福的哈鲁丁能通其字，乞授以学士，凡公卿子弟，
与俊民依汉人入学，肄习为便。”

### 武宗大德十一年中书右丞孛罗铁木儿以国字译孝经进诏刻板施行

按《元史武宗本纪》：大德十一年八月辛亥，中书右丞
孛罗铁木儿以国字译《孝经》进。诏曰：“此乃孔子之微
言，自王公达于庶民，皆当由是而行。其命中书省刻
板模印，诸王而下皆赐之。”

### 文宗至顺三年四月戊午命奎章阁学士院以国字译贞观政要锓板模印以赐百官

按：《元史文宗本纪》云云。